Tove Videbæk (KRF), 2001-03-29:
Via dette lovforslag ønskes der indført en adgang til at forhandle en del håndkøbslægemidler uden for apotekerne.
Og der bliver fri prisdannelse for nogle lægemidler, hvilket sandsynligvis vil intensivere priskonkurrencen og give billigere lægemidler til borgerne.
Der er en række positive elementer i dette forslag, især
punktet
med dosispakning af lægemidler
Det må nødvendigvis skabe større tryghed og sikkerhed i medicinanvendelsen for især ældre og andre, der har svært ved selv at administrere deres medicin.
Mange ældre har svært ved at huske alle slags piller, hvad de skal have og hvornår og hvor mange af hver.
Og mange steder kommer sygeplejersken hver eller hver anden uge og lægger pillerne i de rigtige doser i æske.
Men det kan alligevel være svært for de ældre, for æskerne og flaskerne og dåserne står jo på hylderne eller i køkkenskabet, og det kan være svært at være sikker på, at man nu har fået det, man skulle have, så mon ikke man lige skulle tage en ekstra.
Det medfører, at mange ældre i perioder bliver medicinforgiftet og ryger på sygehuset alene af den grund.
Men hvis medicinen er blevet dosisdispenseret og de ikke har de ekstra glas, dåser og æsker stående eller liggende, kan de slappe af og være trygge ved, at de har fået det, de skal have, og de har ikke selv ansvaret.
Ligeledes minimerer man også forrådet af restmedicin i de ældres medicinskabe.
I dag, hvor mange ældre er meget svage og meget dårlige, inden de langt om længe kan få en plads på et plejehjem, er det tvingende nødvendigt, at de får denne yderligere hjælp til medicinadministrationen, så det er rigtig meget positivt. Når der dosisdispenseres, skal det overvejes meget grundigt, hvilken emballage man lægger medicinen i.
Handicap- og ældreforeningerne understreger vigtigheden af, at man skal bruge emballage, som svage og smertende gigtplagede fingre nemt kan åbne. Der er andre positive elementer, såsom at i særlige tilfælde skal en apoteker kunne opnå flere apotekerbevillinger, og sygehusapoteker kan under visse betingelser opnå markedsføringstilladelser til nyudviklede lægemidler, og der gives adgang for private sygehuse til at etablere sygehusapotek. Så til de lidt mere mørke elementer: Dansk Psykiatrisk Selskab skriver i deres høringssvar, at de er bekymrede vedrørende den lettere tilgængelighed for svage smertestillende midler, da netop disse i stigende grad bliver brugt af helt unge i forbindelse med selvmord. De nyeste selvmordsstatistikker viser, at antallet af unge piger i 15-19-års-alderen er steget katastrofalt i de senere år, og at selvmordsvåbenet eller -midlet i langt de fleste tilfælde har været helt almindelige hovedpinepiller.
Derfor er det meget vigtigt, at disse ikke kan købes i større pakninger.
Det er rigeligt med f.eks. 10, som der er tale om.
Det er klart, at vi ikke kan hindre selvmord ved blot at sælge hovedpinepiller i mindre pakninger, men det er én af de vigtige ting, vi kan gøre.
Man kan også gøre selvmordsmidlerne mindre tilgængelige, hvilket også er omtalt som et af elementerne i regeringens selvmordshandlingsplan.
Og mindre tilgængelighed er jo ikke lige præcis det, der karakteriserer medicinsalget herefter ifølge dette lovforslag.
Det, at man kan sælge hovedpinepiller i et supermarked, i en kiosk eller på en tankstation sammen med dagligvarer, signalerer jo på en eller anden måde, at hovedpinepiller eller andre smertestillende piller er lige så selvfølgelige og ufarlige som f.eks. fødevarer.
Det samme signal sender man, når man på apoteket kan købe et glas med 100-200 hovedpinepiller, som man så stiller sammen med vitaminpillerne i skabet derhjemme.
Den yderligere tilgængelighed af medicinen og signalværdien af dette modvirker forebyggelsesindsatsen, og alle er vist enige om, at misbrug ofte hænger sammen med tilgængelighed.
Lovforslaget er en del af finanslovaftalen mellem en række partier, og Kristeligt Folkeparti er ikke med i denne delaftale, men trods det kunne forslaget jo være godt nok.
Vi er også for en hel del af forslaget, måske 75 pct. er vi positive overfor, men 25 pct. er vi imod, og da det er det forebyggende eller de manglende forebyggelseselementer i forbindelse med børn og unge og selvmord, så vejer det meget tungt for Kristeligt Folkeparti, og derfor kan vi ikke umiddelbart støtte forslaget.